Ukuaru valss
"Ukuaru valss" on Arvo Pärdi 1973. aastal loodud valss, mille ta kirjutas Leida Laiuse filmi "Ukuaru" jaoks. Selle pikkus on 2.30 minutit. Film on märgiline linateos Eesti filmiajaloos, mille peaosades astuvad üles Elle Kull (Minna) ja Lembit Ulfsak (Aksel). Valss kõlab filmis Aksli lõõtsapalana mitmes olulises stseenis. Iga kord on valsi karakter veidi teisenenud, markeerides täpselt peategelaste hingeseisundeid ja suhet ümbritsevasse. Esmapilgul vaid lihtne rahvalik pillilugu kasvab linaloo kulgedes tugeva tähendusväljaga muusikaliseks sümboliks, kehastades filmi kõige olulisemaid teemasid – armastust, lootust, kodutunnet ja elutahet. Lõõtsapala levis suulise pärimusena paljude Eesti lõõtspillimängijate ja rahvapilliansamblite repertuaaris. Arvo Pärdi ametlikku loomingunimekirja jõudis «Ukuaru valss» alles 2010. aastal, seatuna klaverile. 2016. aastal lisandus ka akordioniversioon Tauno Aintsi seades.